
EELNÕU 
14.10.2026




VABARIIGI VALITSUS
MÄÄRUS 




Vabariigi Valitsuse julgeolekukomisjoni ülesanded, 
töökord, koosseis, julgeolekukomisjoni ülesannete 
täitmiseks vajalike alakomisjonide ja nõukogude moodustamise kord
ning teiste osalistega koostöö korraldus 


Määrus kehtestatakse kriisiolukorra ja riigikaitse seaduse § 8 lõike 2 alusel.
 
§ 1. Vabariigi Valitsuse julgeolekukomisjon
Vabariigi Valitsuse julgeolekukomisjon (edaspidi komisjon) täidab talle kriisiolukorra ja riigikaitse seadusega ja teiste õigusaktidega määratud ning Vabariigi Valitsuse antud riigi julgeoleku ja riigikaitsega seotud ülesandeid.

[bookmark: _Hlk147825850]§ 2. Komisjoni liikmed ja juhtimine
(1) Komisjoni liikmed on peaminister, energeetika- ja keskkonnaminister, justiits- ja digiminister, kaitseminister, majandusvaldkonna eest vastutav minister, rahandusminister, siseminister, taristuminister ning välisminister.

(2) Komisjoni tegevust juhib peaminister.

§ 3. Komisjoni ülesanded
(1) Komisjon täidab järgmisi ülesandeid:
1) annab hinnanguid riigi julgeolekuolukorrale;
2) määrab kindlaks riigi julgeolekuteabe vajadused, kavandab riigi julgeolekule olulise tähtsusega teabe kogumist ning koordineerib riigi julgeolekuteabe hanke ja analüüsi kava väljatöötamist;
3) koordineerib julgeolekuasutuste ja kaitseväeluure tegevust;
4) vajaduse korral korraldab riigikaitset ja tsiviilkriise puudutava teabe edastamise Vabariigi Valitsusele, asjaomastele valitsusasutustele, Vabariigi Presidendile, Riigikogu esimehele ja asjaomastele Riigikogu komisjonidele;
5) täidab muid seadusega pandud või Vabariigi Valitsuse antud ülesandeid.

(2) Komisjonil on oma ülesannete täitmiseks õigus anda täidesaatva riigivõimu asutustele ülesandeid ning saada neilt dokumente ja teavet.

§ 4. Komisjoni istungid
(1) Komisjoni istungi kutsub kokku ja selle päevakorra otsustab peaminister.
 
(2) Komisjonile esitatavad dokumendid tuleb esitada piisavalt varakult, et komisjoni liikmetel oleks võimalik need enne arutelu mõistliku aja jooksul sisuliselt läbi vaadata. Üldjuhul esitatakse dokumendid Riigikantseleile vähemalt viis kalendripäeva enne komisjoni istungi toimumise päeva.

(3) Komisjoni istungid on kinnised. Peaministri loal võivad komisjoni istungil sõnaõigusega osaleda teised isikud.

§ 5. Otsuste tegemine komisjoni istungil
(1) Komisjon on otsustusvõimeline, kui istungist võtab peale peaministri osa vähemalt kaks komisjoni liiget.

(2) Komisjoni otsused tehakse istungil osalevate liikmete häälteenamusega. Kui ükski komisjoni liige hääletamist ei nõua, loetakse otsus vastuvõetuks ühehäälselt.

§ 6. Komisjoni istungite protokollimine
Komisjoni istungi kohta koostatakse protokoll. Kui komisjoni istungil käsitletakse riigisaladust või salastatud välisteavet, salastatakse istungi protokoll riigisaladuse ja salastatud välisteabe seaduses ning selle alusel kehtestatud õigusaktides sätestatud korras.

[bookmark: para7lg1]§ 7. Komisjoni töö korraldamine
(1) Komisjoni töö korraldamise ja finantseerimise tagab Riigikantselei. Komisjoni sekretär on Riigikantselei julgeoleku ja riigikaitse koordinatsioonidirektor, kes osaleb komisjoni istungil sõnaõigusega.

(2) Riigikantselei kontrollib ja koordineerib komisjoni otsuste täitmist.

(3) Riigikantseleil on komisjoni töö korraldamiseks õigus saada täidesaatva riigivõimu asutustelt dokumente ja teavet.

(4) Riigikantselei võib anda komisjoni töö korraldamiseks juhiseid.

(5) Komisjon kasutab Vabariigi Valitsuse dokumendiplanke, lisades neile komisjoni nimetuse.

§ 8. Küberjulgeoleku nõukogu
(1) Komisjoni juures tegutseb küberjulgeoleku nõukogu.

(2) Küberjulgeoleku nõukogu:
1) koordineerib riikliku küberjulgeoleku tagamist ja annab suuniseid küberjulgeoleku poliitika kujundamiseks;
2) võtab küberjulgeoleku valdkonnas seisukohti ja kujundab selle valdkonna arengut;
3) kooskõlastab sideettevõtja taotluses nimetatud riist- või tarkvara kasutamise vastavuse riigi julgeolekuhuvidele;
4) täidab teisi komisjoni antud ülesandeid.
 
(3) Lõike 2 punktis 3 nimetatud ülesande täitmisel on küberjulgeoleku nõukogul haldusmenetluse seaduses haldusorganile antud õigused ja kohustused.
 
(4) Küberjulgeoleku nõukogul on esimees ja juhataja. Küberjulgeoleku nõukogu tööd juhib juhataja.

(5) Küberjulgeoleku nõukogu liikmed on järgmistest ministeeriumidest ja asutustest:
1) Andmekaitse Inspektsioon;
2) Haridus- ja Teadusministeerium;
3) Justiits- ja Digiministeerium;
4) Kaitseliit;
5) Kaitseministeerium;
6) Kaitsepolitseiamet;
7) Kaitsevägi;
8) Kliimaministeerium;
9) Kultuuriministeerium;
10) Majandus- ja Kommunikatsiooniministeerium;
11) Politsei- ja Piirivalveamet;
12) prokuratuur;
13) Rahandusministeerium;
14) Regionaal- ja Põllumajandusministeerium;
15) Riigi Infosüsteemi Amet;
16) Riigikantselei;
17) Siseministeerium;
18) Sotsiaalministeerium;
19) Tarbijakaitse ja Tehnilise Järelevalve Amet;
20) Välisluureamet;
21) Välisministeerium.

(6) Küberjulgeoleku nõukogu liikme asendusliikmel on asendatava liikme õigused.

(7) Vajaduse korral teiste isikute kaasamise küberjulgeoleku nõukogu töösse korraldab küberjulgeoleku nõukogu juhataja.

(8) Küberjulgeoleku nõukogu on otsustusvõimeline, kui koosolekust võtab osa vähemalt kaks kolmandikku nõukogu hääleõiguslikest liikmetest. Lõike 2 punktis 3 nimetatud ülesande täitmisel on küberjulgeoleku nõukogu otsustusvõimeline, kui koosolekust võtab osa Riigikantselei, Justiits- ja Digiministeeriumi, Kaitseministeeriumi, Majandus- ja Kommunikatsiooniministeeriumi, Siseministeeriumi ja Välisministeeriumi küberjulgeoleku nõukogu liige.

(9) Küberjulgeoleku nõukogu otsused tehakse koosolekul osalevate hääleõigusega liikmete häälteenamusega. Hääleõigus on Riigikantseleil ja ministeeriumidel. Igal ministeeriumil ja Riigikantseleil on üks hääl. Häälte võrdsel jagunemisel on otsustav küberjulgeoleku nõukogu esimehe hääl, tema äraolekul juhataja hääl. Kui ükski küberjulgeoleku nõukogu liige hääletamist ei nõua, loetakse otsus vastuvõetuks ühehäälselt.

(10) Lõike 2 punktis 3 nimetatud ülesande täitmisel on hääleõigus Riigikantseleil, Justiits- ja Digiministeeriumil, Kaitseministeeriumil, Majandus- ja Kommunikatsiooniministeeriumil, Siseministeeriumil ja Välisministeeriumil.

(11) Küberjulgeoleku nõukogu töökorra kinnitab komisjon.

(12) Lõikes 11 nimetatud töökorras sätestatakse:
1) küberjulgeoleku nõukogu esimees ja juhataja;
2) lõikes 5 nimetatud ministeeriumide ja asutuste liikmed ametikoha põhiselt;
3) küberjulgeoleku nõukogu liikmete, esimehe ja juhataja asendamine;
4) muud korralduslikud nõuded.

§ 9. Alakomisjon ja nõukogu
(1) Komisjon võib oma ülesannete täitmiseks moodustada alakomisjone või nõukogusid ning määrata nende ülesanded, koosseisu, töökorra ja tööd korraldava asutuse.

(2) Alakomisjonil ja nõukogul on oma ülesannete täitmiseks õigus saada täidesaatva riigivõimu asutustelt dokumente ja teavet.



Kristen Michal
Peaminister

Justiits- ja digiminister


Keit Kasemets
Riigisekretär


